Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 20.9.2016		Dušana Blašková	02/69 20 34 38	

Ambasádor verejnej zbierky Biela pastelka 2016, Matej Tóth: „Chodím za tých, ktorí to potrebujú.“

Verejnú zbierku Biela pastelka organizuje Únia nevidiacich a slabozrakých Slovenska (ÚNSS) už od roku 2002. Za 15 rokov svojej existencie u nás sa stala symbolom sveta nevidiacich, príležitosťou prejaviť ľudskú ušľachtilosť a solidaritu. Každá biela pastelka sa napokon premení na pomocnú ruku podanú pri snahe zrakovo postihnutých viesť samostatný a plnohodnotný život. 

Nad 15. ročníkom Bielej pastelky prevzal záštitu prezident Slovenskej republiky Andrej Kiska. Hlavnými zbierkovými dňami v roku 2016 budú 23. a 24. september. Najmä v piatok, 23. septembra, sa verejnosť v uliciach takmer 300 miest a obcí celého Slovenska bude môcť stretnúť s približne 3500 dobrovoľníkmi, ktorí budú darcom ponúkať biele spinky ako symbolické poďakovanie za ľubovoľný príspevok. Prispieť na účet verejnej zbierky SK11 3100 0000 0040 3001 6204, zaslať SMS správu v hodnote 2 € na číslo 820 alebo on-line cez www.bielapastelka.sk je možné až do konca roka. Zbierka je zapísaná v Registri verejných zbierok Ministerstva vnútra SR od 15. júna do 31. decembra 2016.

Výnos Bielej pastelky, ktorá patrí k desiatke najväčších zbierok na Slovensku, bude použitý na výučbu Braillovho písma, nácvik chôdze s bielou palicou, kurzy práce s kompenzačnými pomôckami, poskytovanie sociálneho poradenstva a ďalšie služby. „Každému darcovi za príspevok srdečne ďakujeme, pretože aj vďaka nemu môžeme v ÚNSS poskytovať svoje služby všetkým záujemcom na celom Slovensku bezplatne,“ hovorí predseda organizácie, pán Branislav Mamojka.
 
Ambasádorom Bielej pastelky 2016 sa stal víťaz v chôdzi na 50 km na olympiáde v Riu, Matej Tóth. „V živote ma postretlo toľko šťastia a úžasných emócií, že sa s nimi chcem podeliť. Na druhej strane vidím, že na svete je veľa nešťastia. Treba prispieť k tomu, aby to bolo spravodlivejšie rozdelené. Ako športovec i ako otec si nesmierne vážim zdravie. Často človek nemá žiaden podiel viny na tom, že stratil zrak, a prečo my, ktorí si naplno užívame ten úžasný zmysel vidieť všetko okolo nás, by sme sa nemohli trochu rozdať?“ zamýšľa sa majster sveta v chôdzi a reprezentant SR v ľahkej atletike. Tohtoročná zbierka sa preto nesie v duchu prepojenia chôdze ako športovej disciplíny a chôdze nevidiacich s bielou palicou. Vyvrcholením sprievodných akcií bude pokus o vytvorenie rekordu v zapojení sa čo najväčšieho počtu ľudí do chôdze s bielou palicou a následný zápis do Slovenskej knihy rekordov. Trať dlhá 15 m bude v piatok, 23. septembra, od 10:00 do 17:00 čakať na všetkých, ktorí sa chcú do pokusu o rekord zapojiť, v 12 mestách SR: v Bratislave, Trnave, Nitre, Topoľčanoch, Trenčíne, Banskej Bystrici, Žiline, Martine, Prešove, Poprade, Svidníku a v Košiciach. Vodiacu líniu dlhú 15 metrov prejdú účastníci so zakrytými očami na oslavu 15. narodenín Bielej pastelky.    

V spolupráci s portálom LudiaLudom.sk sme nielen pre športovcov pripravili unikátnu dražbu predmetov, ktoré ÚNSS venovali špičkoví slovenskí športovci a ktoré sa viažu na ich najväčšie úspechy. Získať je možné  dres alebo tenisky s originálnym podpisom Mateja Tótha, rukavicu Martiny Hrašnovej, veslo Jany Dukátovej, ale aj mnohé ďalšie trofeje. Dražba prebehne v období od 18. septembra do 14. októbra 2016 a jej výťažok takisto poputuje na konto Bielej pastelky.
To, aké to je byť slabozrakým či nevidiacim, si návštevníci budú môcť vyskúšať aj inak. Informačné stánky ÚNSS ponúknu vo všetkých 12 mestách prezentáciu činnosti organizácie, prehliadku rôznych kompenzačných pomôcok či možnosť napísať si ľubovoľný text v Braillovom písme. Navyše, počas celého dňa bude možné darovať už nepoužívané okuliare do zbierky, ktorú s cieľom pomôcť ľuďom v núdzi realizuje ÚNSS v spolupráci s Lions Clubs International. V Bratislave, Topoľčanoch, Banskej Bystrici a v Košiciach bude pre záujemcov pripravené bezplatné vyšetrenie očného pozadia, v Žiline s pomocou známych osobností lúštenie nadrozmernej krížovky, ktorej tajnička napovie niečo o zraku. 
 
Hlavné podujatie Bielej pastelky 2016 sa koná v piatok, 23. septembra, v OC Eurovea v Bratislave, kde budú pre návštevníkov pripravené aj ukážky z výcviku vodiacich psov. Podujatím bude tak ako minulý rok sprevádzať verejnosť speváčka a moderátorka Kristína Prekopová. 
Všetky informácie o zbierke sú k dispozícii na www.bielapastelka.sk alebo na Facebooku Bielej pastelky.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má zhruba 4 000 členov združených v 65 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990.

Kontakt:
Dušana Blašková, PR manažérka ÚNSS
Tel.: 02/69 20 34 38, 0911 469 653
e-mail: dusana.blaskova@unss.sk
www.unss.sk